Foto: Vrou sterf, vyf kritiek ná trompop botsing | Maroela Media
Die ongeluk op die M4 in Durban. Foto: Netcare 911
'n Vrou in haar 30's is Woensdagmiddag in Durban dood en vyf mense is kritiek beseer nadat twee voertuie mekaar reg van voor op die M4 getref het.
Chris Botha, 'n woordvoerder van Netcare 911, het gesê die ongeluk het in Umdloti plaasgevind. "Dit is nog nie duidelik wat tot die ongeluk gelei het nie. Die polisie sal ondersoek instel," het hy gesê.
Volgens Botha het een van die voertuigwrakke 'n gedeelte van die pad versper, en die beseerdes het oral oor die toneel gelê.
"Een van die motors het teen 'n boom langs die pad tot stilstand gekom," het hy bygevoeg. Hy het gesê die vrou was reeds dood toe paramedici by die toneel opgedaag het. Sy is glo tydens die botsing uit een van die voertuie geslinger.
Onder die vyf mense wat kritieke beserings opgedoen het, is 'n 15-jarige seun en 'n kind wat een of twee jaar oud is.
Hulle is op die toneel gestabiliseer en met ambulanse na verskeie hospitale in die omgewing geneem vir verdere behandeling.